B4-0235, 0256, 0271, 0284 και 0297/99

Ψήφισμα σχετικά με την μη παράταση της εντολής της UNPREDEP

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την Πρώην Γιουγκοσλαβική Δημοκρατία της Μακεδονίας και το Κοσσυφοπέδιο,

- έχοντας υπόψη την απόφαση 983 (1995) του Συμβουλίου Ασφαλείας του ΟΗΕ σχετικά με τη δημιουργία της UNPREDEP καθώς και τις αποφάσεις 1082 (1996), 1110 (1997), 1140 (1997), 1142 (1997) και 1186 (1998),

- έχοντας υπόψη την έκθεση του Γενικού Γραμματέα του ΟΗΕ σχετικά με την UNPREDEP (S/1999/161) της 10 Φεβρουαρίου 1999),

A. υπογραμμίζοντας ότι η ειρήνη και η σταθερότητα στην Πρώην Γιουγκοσλαβική Δημοκρατία της Μακεδονίας εξακολουθεί να εξαρτάται σε μεγάλο βαθμό από εξελίξεις σε άλλα μέρη της περιοχής, ειδικότερα στο Κοσσυφοπέδιο,

Β. εκτιμώντας ότι η δύναμη προληπτικής ανάπτυξης του ΟΗΕ στην Πρώην Γιουγκοσλαβική Δημοκρατία της Μακεδονίας έχει συνεισφέρει ουσιαστικά στη διατήρηση της ειρήνης στη χώρα και διαδραματίζει αποφασιστικό ρόλο στην πρόληψη της επέκτασης της σύγκρουσης του Κοσσυφοπεδίου στην Πρώην Γιουγκοσλαβική Δημοκρατία της Μακεδονίας, κάτι το οποίο ήδη αρκεί προκειμένου να δικαιολογήσει τη διατήρησή της,

Γ. υπογραμμίζοντας περαιτέρω ότι μετά την τελευταία παράταση της εντολής της τον Ιούνιο του 1998, η UNPREDEP έχει επίσης ως αποστολή να ειδοποιεί για την παράνομη ροή όπλων και για άλλες δραστηριότητες όπως ο εξοπλισμός και η εκπαίδευση για τρομοκρατικές δραστηριότητες, οι οποίες απαγορεύθηκαν με την απόφαση 1160 (1998) του Συμβουλίου Ασφαλείας,

Δ. λαμβάνοντας υπόψη ότι η εντολή της UNPREDEP στην Πρώην Γιουγκοσλαβική Δημοκρατία της Μακεδονίας εξέπνευσε στις 28 Φεβρουαρίου 1999,

Ε. λαμβάνοντας υπόψη ότι ένα από τα μόνιμα μέλη του Συμβουλίου Ασφαλείας, η Λαϊκή Δημοκρατία της Κίνας, άσκησε βέτο στην παράταση της εντολής της UNPREDEP μετά την 28η Φεβρουαρίου, κίνηση η οποία θεωρείται ευρέως ως αντίποινα εναντίον της Πρώην Γιουγκοσλαβικής Δημοκρατίας της Μακεδονίας για την καθιέρωση διπλωματικών σχέσεων με την Ταϊβάν,

ΣΤ. υπογραμμίζοντας ότι εάν τα Ηνωμένα Έθνη δεν είναι σε θέση να εκτελέσουν το πρωταρχικό καθήκον τους της εξασφάλισης της ειρήνης και σταθερότητας στον κόσμο, πρέπει να αναζητηθούν και δημιουργηθούν και άλλοι τρόποι και μέσα για την εκτέλεση αυτού του καθήκοντος,

1. εκφράζει τη βαθειά λύπη του για την μη παράταση, εκ μέρους του Συμβουλίου Ασφαλείας του ΟΗΕ, της εντολής της UNPREDEP για περαιτέρω περίοδο 6 μηνών μέχρι τις 31 Αυγούστου 1999, εξαιτίας του βέτο που ασκήθηκε από τη Λαϊκή Δημοκρατία της Κίνας[semigr ]

2. υπογραμμίζει ότι το κύρος του Συμβουλίου Ασφαλείας των Ηνωμένων Εθνών και των Ηνωμένων Εθνών συνολικά πρόκειται να εξασθενίσει σοβαρά εάν οι αποφάσεις για την ειρηνευτική του δραστηριότητα εξαρτώνται από στενά εθνικά συμφέροντα[semigr ]

3. καλεί τη Λαϊκή Δημοκρατία της Κίνας να επανεξετάσει την απόφασή της, τόσο προς το συμφέρον της συνεχιζόμενης σταθερότητας στην Πρώην Γιουγκοσλαβική Δημοκρατία της Μακεδονίας όσο και προκειμένου να επιτρέψει στο Συμβούλιο Ασφαλείας του ΟΗΕ να ασκήσει τα καθήκοντά του δυνάμει του καταστατικού Χάρτη του ΟΗΕ[semigr ]

4. καλεί, σε περίπτωση που δεν ληφθεί θετική απόφαση από το Συμβούλιο Ασφαλείας του ΟΗΕ, την Ευρωπαϊκή Ένωση και τα κράτη μέλη της, σε συνεργασία με τον ΟΑΣΕ, το ΝΑΤΟ και τη Δυτικοευρωπαϊκή Ένωση, να αναλάβουν τα καθήκοντα που εκτελούνται μέχρι στιγμής από την UNPREDEP[semigr ]

5. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Γενικό Γραμματέα των Ηνωμένων Εθνών, τον ΟΑΣΕ, το ΝΑΤΟ, τη ΔΕΕ και τις κυβερνήσεις της Λαϊκής Δημοκρατίας της Κίνας και της Πρώην Γιουγκοσλαβικής Δημοκρατίας της Μακεδονίας.